Reds slag Waratahs in Superreeks | Netwerk24
Deur Sportredaksie 19 Februarie 2021 13:05
Superrugby-lekkerte! Filipo Daugunu, vleuel van die Reds, duik oor vir sy eerste drie. Foto: Getty Images
Die Reds het die Waratahs Vrydag gemaklik met 41-7 in Brisbane in die eerste wedstryd van vanjaar se reeks geklop.
In daardie eerste 40 minute was dit asof net die Reds op die veld was. Hulle het opwindende rugby opgedis en vinnig-vinnig drie drieë gedruk, wat die grondslag vir die sege gelê het. Met die rustyd was die telling reeds 27-7.
Die Waratahs het boonop in die eerste helfte 'n terugslag beleef toe hul senter Izaia Perese kort voor die draaislag die trekpas gekry het vir 'n ontoelaatbare duikslag.
Maar gun die Reds wat hulle toekom. Jy het geweet daar is aksie op pad elke keer wat die tuisspan se vleuel Filipo Daugunu aan die bal geraak het. Hy het lus vir hardloop gelyk en is met twee drieë beloon.
Die kere wat die Waratahs op die aanval was, het die Reds se verdediging gehou. Of het die tuisspan omkeerbesit bewerkstellig – soos hul haker, Alex Mafi, kort voor rustyd.
Maar haal gerus jou hoed af vir die Reds se losskakel en kaptein, James O'Connor. Hy het met die manier waarop hy die spel gelees en 'n hand in van sy span se drieë gehad het, gewys dat hy floreer met die bykomende verantwoordelikheid van leierskap.
In die tweede helfte het die Reds 'n paar jakkalsies soos hanteerfoute in die wingerd gehad, maar niks sou die span van die oortuigende sege weerhou nie.
Reds 41 (27): Drieë: Jock Campbell, Filipo Daugunu (2), Alex Mafi, Ilaisa Droasese. Doelskoppe: James O'Connor (5). Strafdoele: O'Connor (2).